Wim de Villiers se kop geëis ná ‘nepotisme’Prof. Wim de Villiers. (Foto: Twitter) Die Universiteit Stellenbosch (US) kan nie langer Wim de Villiers se spoor van vernietiging en nepotisme bekostig nie. Só sê dr. Leon Schreiber, DA-LP en lid van die universiteit se raad, nadat dit die afgelope naweek aan die lig gekom het dat De Villiers, rektor van die universiteit, ingegryp het om toelating tot mediese studie by Maties aan ‘n familielid toe te staan. Die toelating wat die familielid gekry het, was danksy een van die rektor se drie diskresionêre plasings vir voornemende studente. Luidens die US se webwerf word die rektor se diskresionêre plasings gedoen op grond van “strategiese redes, soos versoek deur die rektor”. Rapport het Sondag berig die plasing is teruggetrek nadat ŉ skoolmaat wat beter punte as die hy behaal het, maar nie toelating tot mediese studie gekry het nie, vrae oor sy keuring aan die US gerig het. Die familieverwantskap tussen die persoon en De Villiers het daarna op die lappe gekom. “Ons sien by herhaling hoe die universiteit besig is met die ondermyning van Afrikaans onder die dekmantel van transformasie, maar die enigste Afrikaanse mense wat kwytgeskeld is van transformasie is die rektor se familie,” sê Schreiber. “Uit die 30 000 aansoeke [vir toelating tot mediese studie] is daar 120 plekke beskikbaar en die rektor het besluit om sy nefie, wat nie gekwalifiseer het nie, bo meer uitnemende en minder bevoorregte aansoekers te bevoordeel. “Daarmee ondermyn hy die verbintenis tot die transformasie wat hy gereeld preek.” In korrespondensie met die voornemende student sê dr. Ronel Retief, registrateur by die US, volgens Rapport dat sy verantwoordelikheid vir die gebeure aanvaar en dat sy die rektor oor diskresionêre plasings raad gee. Retief sê luidens die berig dat De Villiers te goeder trou opgetree het toe hy die persoon geplaas het. Die plasing is intussen onttrek om die “integriteit van plasings in hierdie kategorie en die keuringsproses in die geheel” te verseker, het Retief luidens Rapport gesê. Die US se uitvoerende komitee het in reaksie op die kwessie gesê hy is bewus “van ŉ aangeleentheid wat verband hou met ŉ klagte dat die rektor en visekanselier in Oktober 2022 ingevolge die US se toelatingsbeleid sy reg uitgeoefen het om na sy eie goeddunke vir ŉ familielid van sy vrou ŉ plek in die MBChB-program vir 2023 aan te bied”. Volgens die US is die aanbod egter dieselfde maand teruggetrek, voor registrasie vir vanjaar se studie. “Hierdie saak word intern aangeraak en sal by die agenda van die komende raadsvergadering ingesluit word.” Die uitvoerende komitee sê voorts die universiteit volg ŉ duidelik gedefinieerde toelatingsbeleid en dié beleid “maak uitdruklik voorsiening vir die rektor se diskresionêre plasings”. “Die rektor erken hoewel hy te goeder trou en in ooreenstemming met die huidige riglyne opgetree het, was dit ŉ misskatting. Die rektoraat sal die riglyne vir diskresionêre plasings ingevolge die toelatingsbeleid hersien.” De Villiers moet bedank (Foto: Universiteit Stellenbosch/Facebook) Schreiber het in reaksie op die jongste gebeure gesê De Villiers het – met verwysing na die verbod op Afrikaanse studente om dié taal te praat – menseregtevergrype teen Afrikaanse studente toegelaat, terwyl hy sy eie familie korrup voortrek en dit “ten koste van die transformasie wat hy so besing”. “Hy moet gaan,” sê Schreiber. Schreiber het reeds ŉ mosie van wantroue teen De Villiers by die US-raad ingedien en sê daar moet nou seker gemaak word dat dit slaag. Die mosie spruit uit die Menseregtekommissie (MRK) se verslag oor menseregteskendings by die US, waarin onder meer bevind is dat die universiteit die menseregte van studente geskend het deur hulle te verbied om Afrikaans te praat. Die familielid se aanvanklike toelating sal ter versterking van dié mosie gebruik word. ŉ Tweederde-meerderheid van alle raadslede is egter nodig om só ŉ voorgestelde mosie te laat slaag. Schreiber sê as daar “ŉ eerbare been” in De Villiers se liggaam is, sal hy voor die volgende raadsvergadering bedank. Die mosie dien op 17 April voor die raad en sou dit aanvaar word, word De Villiers dadelik van sy amp onthef. Die US sê in sy jongste verklaring die voorval sal by die agenda van die komende raadsvergadering ingesluit word. Schreiber sê nadat die voornemende student se plasing herroep is, was daar egter al twee raadsvergaderings waar nie ŉ woord oor die saak gerep is nie. “Dit is duidelik dat De Villiers en die registrateur, Ronel Retief, albei bewus was van die storie en dit van die raad weggehou het.” Hy sê die terugtrekking van die toelating is ŉ skulderkenning deur De Villiers en dat hy daarmee sou wegkom, sou die fluitjieblaser nie vrae begin vra het nie. Schreiber sê boonop is nie net die vrou, wat vrae oor die plasing gevra het, in die proses geviktimiseer nie (onder meer omdat die skuld vir die terugtrek van die toelating op haar gepak is); die ander persoon self is geviktimiseer omdat hy betrek is by hierdie “vuil besigheid”. “Hy moes die teleurstelling verwerk om wel ŉ plek aangebied te word, waarna dit egter net weer weens die nepotistiese aard daarvan onttrek is.”